વીરમગામ તાલુકાના કાયલા ગામમાંથી બે બુકાની બાંધેલા માણસો મધરાતે આવ્યા ને કહે : “વાઘાભાઈ મુખીને ઝાડોપેશાબ બંધ થઈ ગયા છે. ઝટ આવો.” બહારગામથી શાંતાબહેન આરામ લેવા મારે ત્યાં આવેલાં એ તો રાતવેળાએ આ બે બુકાનીધારી માણસો અને તેમનો મુસ્લિમ પહેરવેશ જોઈને જ ડરી ગયાં; ધીમેથી બોલ્યાં: “બારણું ઉઘાડતાં જ નહિ.” મેં કહ્યું, “આવી મેઘલી રાતે ભરવરસાદમાં મુશ્કેલી વગર કોઈ ન આવે. આપણે ભગવાન પર ભરોસો રાખવો જોઈએ.” હું તો તૈયાર થઈ ઘોડા પર ચડી. પણ શાંતાબહેને મનથી બાધા લીધી: બહેનનું મોઢું જોયા પછી પાણી પીશ.